Svetová banka  						Poľsko, pobočka vo Varšave
MEDZINÁRODNÁ BANKA PRE OBNOVU A ROZVOJ                                     Warsaw Financial Center (Finančné centrum vo Varšave), 9. poschodie
MEDZINÁRODNÁ FINANČNÁ KORPORÁCIA	                                                          53 Emilii Plater Str., 00-113 Varšava, Poľsko
AGENTÚRA PRE MNOHOSTRANNÉ INVESTIČNÉ ZÁRUKY : (48-22) 520-8000
Fax: (48-22)520-8001

21. januára 2003

Pán Ivan Mikloš, 
podpredseda vlády, 
Ministerstvo financií 
Štefanovičova ul. 5, 
810 05 Bratislava 
P.O. Box 82 
Slovenská republika

Vec: Slovenská republika: Japonský grant č. TF 051354
(Príprava projektu Fondu sociálneho rozvoja)
Písomná dohoda

Vážený pán Mikloš,

Píšem Vám v mene Medzinárodnej banky pre obnovu a rozvoj (Banka), aby som vyjadril súhlas Banky, ktorá je správcom grantových prostriedkov z Japonska, s poskytnutím grantu Slovenskej republike (príjemca) v sume nepresahujúcej tristodvadsaťsedemtisíc dvesto osemdesiat amerických dolárov (327 280,- USD) (grant).

Tento grant sa poskytuje na základe žiadosti príjemcu o finančnú pomoc a na účely a za podmienok a predpokladov stanovených v prílohe k tejto písomnej dohode (dohoda). Potvrdením nižšie uvedenej dohody príjemca vyjadruje skutočnosť, že je oprávnený uzavrieť zmluvu na grant a čerpať tento grant na uvedené účely a za uvedených podmienok.

Upozorňujeme, že Banka túto dohodu a s ňou súvisiace informácie zverejní po nadobudnutí účinnosti tejto dohody a po tom, ako príjemca poskytne súhlas na takéto zverejnenie. Podpisom tejto dohody príjemca potvrdzuje súhlas so zverejnením.

Prosím potvrďte Váš súhlas s horeuvedeným v mene príjemcu svojim podpisom, s uvedením dátumu a vrátením kópie tejto dohody. Po doručení podpísanej kópie tejto dohody Banke, táto dohoda nadobudne účinnosť dňom podpisu z Vašej strany.

S pozdravom, 

MEDZINÁRODNÁ BANKA PRE OBNOVU A ROZVOJ

Podpis v.r.
Roger Grawe

Riaditeľ pre oblasť strednej Európy, Pobaltia a Strednej Ázie

POTVRDIL A SCHVÁLIL 
Za Slovenskú republiku

Podpis:        Podpis v.r.        
Meno: 	     Ivan Mikloš

Titul : 	podpredseda vlády a minister financií SR

Dátum : 14.2.2003

PRÍLOHA

Účel a podmienky grantu

1.          Účel a podmienky činnosti 

1.1.	Účelom tohto grantu je poskytnúť pomoc príjemcovi pri príprave projektu Fondu sociálneho rozvoja, ktorého hlavným cieľom je riešiť otázku chudoby v sociálne slabých skupinách spoločnosti (komunitách) prostredníctvom financovania podprojektov podľa potreby v rámci Fondu sociálneho rozvoja (SDF) (Projekt). Grant sa poskytuje na podporu nasledovných  činností (činnosti):

(a)	Podprojekty z iniciatívy komunít, ktorých odhadované náklady dosahujú výšku ekvivalentu 61 140 USD a výsledkom tejto aktivity bude definícia metodológie pre identifikáciu podprojektov z iniciatívy komunít. Tieto podprojekty sa budú financovať v rámci SDF v najchudobnejších oblastiach na území príjemcu, a najmä v rómskych osadách, s dôrazom na definíciu kritérií pre výber uvedených podprojekty a komunít, na prípravu pracovného manuálu, ktorý bude definovať spôsob použitia uvedených kritérií a na definovanie obsahu podprojektov prostredníctvom konzultácií s účastníkmi na všetkých úrovniach.

(b)	Budovanie kapacity komunít s odhadovanými nákladmi v ekvivalente 65 320 USD, ktoré bude zahrnovať prípravu sprostredkovateľov pre komunitu, ktorí budú pomáhať komunite pri identifikácii a príprave podprojektov a uskutočňovať odhad potrieb komunity, ktoré môžu mať úžitok z projektu, pričom je potrebné určiť úroveň ich kapacity a potrebu odbornej prípravy, ako aj definovať úlohu sprostredkovateľov pre komunitu s cieľom informovať príjemcov o projekte, pridávať návrhy pre spôsobilé podprojekty, pomáhať pri ich realizácii a monitorovaní, ako aj vypracovať náplň práce pre sprostredkovateľov a organizovať pre nich workshopy (semináre).

(c)	 Zriadenie rámca SDF s odhadovanými nákladmi vo výške ekvivalentu 152 820 USD; výsledkom tejto aktivity bude definovanie vhodného inštitucionálneho usporiadania a postupov mechanizmu SDF na báze relevantných a porovnateľných skúseností v zahraničí s rôznymi typmi štruktúry fondov sociálneho rozvoja, ďalej organizácia diskusných seminárov so štátnymi úradníkmi na centrálnej a miestnej úrovni a príprava verejného obstarávania, nástrojov finančného manažmentu a návrhu projektu, a prispieť na príprave pracovného manuálu uvedeného v pododseku (a) vyššie.

(d)	Štúdie s odhadovanými nákladmi vo výške  ekvivalentu 33 000 USD, ktoré sú potrebné na prípravu projektu vrátane vyhodnotenia príjemcov a štúdií využiteľnosti v oblastiach identifikovaných počas konzultácií s účastníkmi a štúdie so zameraním na využiteľnosť podprojektov, kapacitných potrieb rôznych komunít a inštitucionálne usporiadanie.

(e)	Realizácia povinného auditu podľa ustanovení odseku 5.1 (b) tejto prílohy, s odhadovanými nákladmi v ekvivalente 15 000 USD.

2.	Celková realizácia

2.1. 	Príjemca je povinný: (i) prostredníctvom Ministerstva práce, sociálnych vecí a rodiny, realizovať činnosti s náležitou starostlivosťou a efektívnosťou; (ii) bezodkladne zabezpečiť finančné prostriedky, zariadenia, služby a iné zdroje požadované na tieto účely; (iii) na požiadanie Banky poskytnúť všetky informácie o činnostiach a použití prostriedkov grantu; (iv) priebežne si vymieňať názory so zástupcami Banky o postupe a výsledkoch činností; a (iv) prijať všetky potrebné opatrenia tak, aby umožnil zástupcom Banky navštíviť územie príjemcu za účelmi súvisiacim s grantom. Bez obmedzenia predchádzajúcich ustanovení, príjemca po ukončení činností na požiadanie Banky bezodkladne pripraví a poskytne správu o výsledkoch a účinkoch činností, pričom formu a obsah takejto správy upresní Banka.

3. 	Verejné obstarávanie a služby konzultantov

3.1.	Pokiaľ nie je s Bankou dohodnuté inak, obstarávanie tovarov, výber a používanie konzultačných služieb potrebných pre vykonávanie činností, ktoré sa majú financovať z prostriedkov grantu, sa bude riadiť ustanoveniami dodatku I k tejto prílohe.

3.2.	Príjemca zabezpečí, aby všetok dovezený tovar financovaný z prostriedkov grantu bol poistený proti rizikám spojeným s nadobúdaním, prepravou a dodávkou takéhoto tovaru na miesto použitia alebo inštalácie a aby prípadné poistné plnenie bolo vyplatené v konvertibilnej mene za účelom výmeny alebo opravy takéhoto tovaru. Príjemca zabezpečí, aby sa prevádzka a údržba všetkých zariadení súvisiacich s činnosťami vykonávala vždy podľa príslušných postupov a aby sa prípadné opravy alebo rekonštrukcie takýchto zariadení uskutočnili bezodkladne podľa potreby.

4.	Čerpanie prostriedkov grantu

4.1.	Banka poukáže sumu grantu na účet Banky vedený v jej účtovníctve a založený na meno príjemcu (grantový účet). Príjemca môže z tohto účtu čerpať prostriedky v súlade s ustanoveniami tohto oddielu 4 na úhradu primeraných nákladov na tovary a služby potrebné pre realizáciu činností, ktoré sa budú financovať z prostriedkov grantu.

4.2.	Náklady na nasledujúce položky možno financovať z prostriedkov grantu a tieto sa použijú výlučne na realizáciu činností:

					         Čiastka
					poskytnutého grantu 	        % nákladov
Položka			             v USD	        na financovanie

(1)	Služby konzultantov			 294 000	       100%
(2) 	Miestna odborná príprava, 
(2)	     workshopy a konzultácie s účastníkmi   14 780
(3)	Tovary 				   18 500	       100%zahraničných nákladov,
       100% miestnych nákladov
       (dodaného tovaru) a 85%
       iných položiek obstarávaných
       na miestnej úrovni
CELKOM					 327 280

Na účely tohto odseku,:

(a)	pojem " zahraničné náklady" znamená náklady v mene inej krajiny ako je krajina príjemcu na tovary a služby dodávané z územia inej krajiny ako je krajina príjemcu;

(b)	pojem "miestne náklady" znamená náklady v mene príjemcu alebo náklady na tovary a služby dodávané z územia príjemcu;

(c)	 pojem "zahraničná konzultačná firma" znamená konzultačnú firmu, ktorá je registrovaná na území inej krajiny ako je krajina príjemcu;

(d)	pojem "zahraničný konzultant" znamená konzultanta, ktorý je občanom inej krajiny ako je krajina príjemcu;

(c)	 pojem "miestna konzultačná firma" znamená konzultačnú firmu, ktorá je registrovaná na území príjemcu;

(f)	 pojem "miestny konzultant" znamená konzultanta, ktorý je občanom krajiny príjemcu; a

(g)	 pojem "miestne vzdelávanie a semináre" znamená miestne náklady na financovanie miestnych seminárov, ktorých súčasťou je nájom zariadení, ubytovanie a diéty účastníkov takýchto seminárov, učebné materiály a pomôcky pre semináre, náklady na miestnu prepravu účastníkov a náklady na preklad učebných materiálov a materiálov určených pre takéto semináre.

4.3.	Bez ohľadu na ustanovenia odseku 4.2 vyššie:

(a)	Z grantového účtu nemožno uhrádzať: (i) platby za náklady uskutočnené pred dňom podpísania tejto dohody zo strany Banky; (ii) platby za akékoľvek dane, ktoré uložil príjemca alebo boli uložené na území príjemcu; (iii) náklady na území inej krajiny, ktorá nie je členom Banky alebo náklady za tovary vyrobené na inom území a služby poskytované z takýchto území; alebo (iv) na účely platby akýmkoľvek osobám alebo subjektom, alebo na účely dovozu tovaru, ak je takáto platba alebo dovoz podľa vedomosti Banky zakázaná rozhodnutím Bezpečnostnej rady OSN prijatým na základe kapitoly VII Charty Spojených národov.

(b)	Čerpanie z grantového účtu je povolené do 30. júna 2004 alebo do iného, neskoršieho termínu, ktorý Banka určí oznámením príjemcovi (uzávierka), za predpokladu, že s výnimkou mimoriadnych okolností, sa uzávierka nepredĺži na neskorší dátum ako očakávaný deň schválenia financovania projektu Bankou. Avšak prostriedky z účtu možno čerpať aj po uzávierke na úhradu výdajov realizovaných pred uzávierkou, ak Banka do štyroch (4) mesiacov po uzávierke dostane príslušnú žiadosť o čerpanie. Po uplynutí tejto štvormesačnej lehoty bude prípadná zostávajúca a nevyčerpaná suma grantu na účte zablokovaná; a

(c) Ak podľa názoru Banky suma grantu prideleného na ktorúkoľvek z položiek uvedených v tabuľke v odseku 4.2 vyššie, nebude postačovať na úhradu nákladov pre danú položku, Banka môže na základe písomného oznámenia príjemcovi preúčtovať do tejto položky čiastku grantu pôvodne určenú pre inú položku, ak podľa názoru Banky takáto čiastka nie je potrebná na úhradu iných výdajov.

4.4.	Ak príjemca plánuje výber akejkoľvek čiastky z grantového účtu, je povinný poslať Banke písomnú žiadosť o čerpanie takejto čiastky vo forme predpísanej Bankou. Žiadosť o čerpanie: (i) musí podpísať minister financií príjemcu v mene príjemcu alebo iná osoba, ktorú minister na tento úkon písomne splnomocní; a (ii) k žiadosti musia byť pripojené podklady na podporu takejto žiadosti podľa primeraných požiadaviek Banky. Spolu s prvou žiadosťou musia byť poskytnuté osvedčené podpisové vzory osoby oprávnenej podpisovať žiadosti o čerpanie prostriedkov. Každá žiadosť o čerpanie prostriedkov z grantu a súvisiaca dokumentácia musí čo do formy a obsahu dostatočne uspokojiť nároky Banky, v tom, že príjemca je oprávnený čerpať danú čiastku z grantového účtu a že táto čiastka sa použije na vykonávanie činností. Banka vyplatí čiastku vyberanú príjemcom z grantového účtu iba priamo príjemcovi alebo na príkaz príjemcu.

4.5.	Banka môže požadovať, aby sa čerpanie z grantového účtu uskutočnilo na základe výkazov nákladov na výdavky v súvislosti s nasledujúcimi zmluvami: (i) na služby konzultačných firiem, ktorých náklady nepresahujú ekvivalent 50 000 USD; (ii) na služby samostatných konzultantov, ktorých náklady nepresahujú ekvivalent 25 000 USD, okrem služieb uvedených v odseku 2 (b) (i) časti D, oddielu II, dodatku I k tejto dohode; a (iii) na tovary, okrem zmluvy uvedenej v odseku, pričom všetky tieto zmluvy sa musia uzatvoriť podľa takých podmienok, ktoré upresní Banka v oznámení príjemcovi.

4.6.	Čerpanie prostriedkov grantu sa uskutočňuje v mene grantu. Banka môže na žiadosť príjemcu a konajúc ako zástupca príjemcu môže nakúpiť za menu grantu čerpanú z grantového účtu také meny, aké sa budú požadovať na úhradu nákladov, ktoré sa majú financovať z prostriedkov grantu. Vždy, keď bude na účely tejto dohody potrebné vypočítať hodnotu určitej meny v inej mene, určí túto hodnotu Banka.

4.7.	V záujme zjednodušenia výkonu činností môže príjemca zriadiť a viesť samostatný vkladový účet (zvláštny účet) vedený EURO v Národnej banke Slovenska za podmienok určených Bankou. Vklady a výplaty z tohto zvláštneho účtu sa uskutočňujú v súlade s ustanoveniami dodatku II k tejto prílohe.

5.	Účty a audity

5.1. 	(a) Príjemca bude viesť alebo zabezpečí vedenie systému finančného manažmentu vrátane evidencie a účtov a pripraví finančné výkazy vo forme prijateľnej pre Banku, aby v súlade so zaužívanými účtovnými postupmi poskytovali prehľad o operáciách, zdrojoch a výdavkoch týkajúcich sa činností .

(b) Príjemca bude: (i) mať k dispozícii záznamy, účty a finančné výkazy uvedené vo vyššie uvedenom pododseku (a) a záznamy a účty o zvláštnom účte za každý fiškálny rok, v súlade s audítorskými normami prijateľnými pre Banku a dôsledne uplatňovanými nezávislými audítormi, ktorí sú prijateľní pre Banku; (ii) čo najskôr poskytovať Banke, v každom prípade najneskôr do šiestich (6) mesiacov od skončenia každého takéhoto roku: (A) overené kópie finančných výkazov uvedených v odseku (a) tohto oddielu pre daný rok podľa príslušného auditu; a (b) stanovisko k daným výkazom, záznamom a účtom a správu o danom audite, ktorý vykonali uvedení audítori, v rozsahu a s údajmi, aké môže Banka opodstatnene požadovať; a (iii) predkladať Banke všetky ďalšie informácie týkajúce sa uvedených záznamov a účtov a ich auditu, a týkajúce sa uvedených audítorov, ktoré Banka môže priebežne opodstatnene požadovať. 

(c) V súvislosti so všetkými výdavkami, na ktoré sa uskutočnili čerpania z grantového účtu na základe vyúčtovania výdavkov bude príjemca: (i) v súlade s vyššie uvedeným pododsekom (a) viesť alebo zabezpečovať vedenie záznamov a účtov o takýchto výdavkoch; (ii) uchovávať všetku evidenciu (zmlúv, objednávok, faktúr, účtov, potvrdeniek a iných dokumentov), ktoré potvrdzujú takéto výdavky, a to najmenej jeden (1) rok po tom, ako Banka obdržala audítorskú správu za fiškálny rok, v ktorom sa uskutočnilo posledné čerpanie z grantového účtu; (iii) umožní zástupcom Banky skontrolovať túto evidenciu; a (iv) zabezpečí, aby takáto evidencia a účty boli uvedené v ročnom audite podľa pododseku (b) vyššie a aby správa o takomto audite obsahovala nezávislé stanovisko uvedených audítorov k tomu, či vyúčtovanie nákladov predložené počas takéhoto fiškálneho roku, spolu s postupmi a vnútornými kontrolami pri ich príprave, je dostatočne preukázateľné pre súvisiace čerpanie.

6.	 Pozastavenie a zrušenie

6.1.	Banka môže kedykoľvek formou písomného oznámenia príjemcovi pozastaviť právo na ďalšie čerpanie z grantového účtu, ak nastane niektorá z nasledujúcich udalostí a nedôjde k jej náprave: (i) príjemca nedodrží záväzky podľa tejto dohody; alebo (ii) dôjde k pozastaveniu výkonu práva príjemcu alebo iného subjektu, ktorému Banka poskytla pôžičku so zárukou príjemcu, na čerpanie na základe dohody o pôžičke s Bankou alebo inej dohody o poskytnutí rozvojového úveru uzavretej s Medzinárodným združením pre rozvoj.

6.2.	Banka môže formou písomného oznámenia príjemcovi ukončiť právo príjemcu na ďalšie čerpanie z grantového účtu: (i) kedykoľvek po termíne pozastavenia práva príjemcu na čerpanie z grantového účtu podľa ustanovení odseku 6.1 vyššie; alebo (ii) ak príjemca podľa názoru Banky neuskutočnil dostatočné opatrenia na realizáciu činností do šiestich (6) mesiacov odo dňa účinnosti tejto dohody; alebo (iii) ak Banka kedykoľvek po konzultácii s príjemcom rozhodne o zastavení podpory projektu; alebo (iv) ak príjemca stiahol svoju žiadosť o pomoc Banky pri financovaní projektu.

Dodatok I 
Verejné obstarávanie a služby konzultantov

Časť I. 	Obstarávanie tovarov

Časť A	Všeobecné ustanovenia

Tovary sa obstarávajú v súlade s: (i) ustanoveniami oddielu I "Smerníc pre obstarávanie pre účely pôžičiek IBRD a úverov IDA" ktoré vydala Banka v januári 1995, a zrevidovala v januári a v auguste 1996, v septembri 1997 a v januári 1999 (Smernice); a (ii) nasledujúcimi ustanoveniami oddielu I tohto dodatku.

Časť B:	Nákup od domácich dodávateľov

Obstarávanie tovarov sa uskutočňuje na základe zmlúv uzavretých podľa postupov nákupu od domácich dodávateľov v súlade s ustanoveniami odsekov 3.5 a 3.6 Smerníc.

Časť C	Posúdenie rozhodnutí o obstarávaní Bankou

1.	Plánovanie obstarávania

Pred vydaním akýchkoľvek žiadostí o cenovú ponuku je potrebné predložiť Banke na posúdenie a schválenie navrhovaný plán obstarávania pre činnosti, v súlade s ustanoveniami odseku 1 prílohy 1 k Smerniciam. Obstarávanie všetkých tovarov sa uskutoční v súlade s takýmto plánom obstarávania schváleným Bankou a v súlade s ustanoveniami uvedeného odseku 1.

2.	Predchádzajúce posúdenie

(a)	Pri prvej zmluve na dodávku tovaru sa uplatnia tieto postupy:

(i)	pred výberom dodávateľa predloží príjemca Banke správu o porovnaní a vyhodnotení obdržaných cenových ponúk;

(ii)	pred realizáciou zmluvy príjemca poskytne Banke kópiu špecifikácií a návrh zmluvy; a

(iii) 	 budú sa uplatňovať postupy stanovené v odsekoch 2 (f), 2 (g) a 3 prílohy 1 k Smerniciam.

3.	Následné posúdenie

Pre každú zmluvu, ktorá nepodlieha ustanoveniam odseku 2 tejto časti, platia postupy stanovené v odseku 4 prílohy 1 k Smerniciam.

Časť II.	Zamestnávanie konzultantov

Časť A: 	Všeobecné ustanovenia

Služby konzultantov sa budú obstarávať v súlade s ustanoveniami oddielov I a IV "Smerníc: Výber a zamestnávanie konzultantov dlžníkmi Svetovej banky", zverejnenými Bankou v januári 1997 a revidovanými v septembri 1997, v januári 1999, a v máji 2002 (Poradenské smernice), odsek 1 prílohy 1, príloha 2 a nasledujúcimi ustanoveniami tohto oddielu.

Časť B: 	Výber na základe kvality a nákladov

Pokiaľ nie je v časti C tohto oddielu uvedené inak, verejné obstarávanie služieb konzultantov sa uskutočňuje na základe zmlúv uzatvorených v súlade s ustanoveniami oddielu II Poradenských smerníc a ustanoveniami odsekov 3.13 až 3.18 týkajúcimi sa výberu konzultantov na základe kvality a nákladov.

Časť C: 	Iné postupy pre výber konzultantov

1.	Výber na základe najnižších nákladov

Služby auditu podľa odseku 1.1. (e) prílohy, ktorých odhadované náklady nepresiahnu ekvivalent 15 000,--USD na zmluvu, možno obstarávať na základe zmluvy uzavretej v súlade s ustanoveniami odsekov 3.1 a 3.6 Poradenských smerníc.

2.	Výber na základe kvalifikácie konzultantov

Služby v súvislosti s inými štúdiami podľa odsekov 1.1 (a) a (d) prílohy možno obstarávať na základe zmlúv uzavretých v súlade s ustanoveniami odsekov 3.1 a 3.7 Poradenských smerníc.

3.	Konzultanti

Služby konzultantov pre: (a) úlohy, ktoré spĺňajú požiadavky odseku 5.1 Poradenských smerníc, sa obstarávajú na základe zmlúv uzavretých v súlade s ustanoveniami odsekov 5.1 až 5.3 Poradenských smerníc; a (ii) úlohy podľa odsekov 1.1 (a), (b) a (c)prílohy, ktoré spĺňajú požiadavky stanovené v odseku 5.4 Poradenských smerníc, možno vybrať z jediného zdroja v súlade s ustanoveniami odsekov 5.3 a 5.4 Poradenských smerníc podliehajúc s predchádzajúcim súhlasom Banky.

Časť D:	Posúdenie výberu konzultantov Bankou

1.	Plánovanie výberu

Plán výberu konzultantov, ktorého súčasťou bude odhad nákladov, prehľad poskytovaných služieb a použité kritériá a postupy výberu, sa predloží Banke na posúdenie a schválenie predtým, ako sa konzultantom predložia akékoľvek žiadosti o návrhy. Výber všetkých konzultačných služieb sa uskutoční v súlade s takým plánom výberu, aký schváli Banka.

2.	Predchádzajúce posúdenie

(a)	V súvislosti s každou zmluvou o zamestnaní konzultačných firiem s odhadovanými nákladmi v ekvivalente 50 000,-- USD alebo viac, sa budú uplatňovať postupy stanovené v odsekoch 2, 3 a 5 prílohy 1 k Poradenským smerniciam.

(b)	V súvislosti s: (i) s prvými dvoma zmluvami o zamestnaní konzultantov bez ohľadu na súvisiace náklady; (ii) s každou zmluvou o zamestnaní konzultantov vyberaných z jediného zdroja; a (iii) s každou zmluvou o zamestnaní konzultantov s odhadovanými nákladmi v ekvivalente 25 000,-- USD alebo viac, predloží príjemca Banke na posúdenie a schválenie správu o porovnaní kvalifikácie a skúseností kandidátov a o porovnaní kvalifikácie, skúseností, zadávacích podmienok a podmienok zamestnávania konzultantov. Zmluva bude uzavretá iba v prípade takéhoto schválenia. Na takéto zmluvy sa budú uplatňovať ustanovenia odseku 3 prílohy 1 k Poradenským smerniciam.

3.	Následné posúdenie

Na každú zmluvu, ktorá nepodlieha ustanoveniam odseku 2 tejto časti, sa budú uplatňovať postupy stanovené v odseku 4 prílohy 1 k Poradenským smerniciam; avšak za predpokladu, že Banka vopred posúdi a schváli zadávacie podmienky a užší výber konzultantov pre všetky takéto zmluvy.

Dodatok II
Zvláštny účet

1.	Na účely tohto dodatku:

(a)	 pojem "oprávnené položky" znamená položky stanovené v tabuľke v odseku 4.2 prílohy k tejto dohode;

(b)	 pojem "oprávnené náklady" znamená náklady v súvislosti s primeranými nákladmi na tovary a služby potrebné pre vykonávanie činností, ktoré sú financované z prostriedkov grantu; a

(c)	 pojem "povolená alokácia" znamená čiastku vo výške ekvivalentu 100 000,-- USD určenú na čerpanie z grantového účtu a na vklad na zvláštny účet podľa odseku 3 (a) tohto dodatku.

2.	Výplaty z tohto zvláštneho účtu sa uskutočňujú výlučne za účelom úhrady oprávnených nákladov v súlade s ustanoveniami tohto dodatku.

3.	Ak Banka obdrží postačujúci dôkaz, že zvláštny účet bol riadne založený, čerpanie povolenej alokácie a nasledujúce čerpanie za účelom doplnenia zvláštneho účtu sa uskutoční takto:

(a)	 Príjemca požiada Banku o vklad jednej alebo viacerých čiastok na zvláštny účet, pričom celková suma týchto čiastok neprekročí výšku povolenej alokácie. Na základe takejto žiadosti alebo žiadostí príjemcu Banka v mene príjemcu vyberie z grantového účtu a vloží na zvláštny účet čiastku alebo čiastky, ktoré príjemca požadoval.

(b)	(i)	 Za účelom doplnenia zvláštneho účtu príjemca požiada Banku o vklad na zvláštny účet, a to v intervaloch definovaných Bankou.

(ii)	Pred každou takouto žiadosťou o výber, alebo v čase žiadosti príjemca poskytne Banke dokumenty a iné podklady požadované podľa odseku 4 tohto dodatku za účelom platby alebo platieb pre doplnenie zvláštneho účtu. Na základe každej takejto žiadosti príjemcu Banka v mene príjemcu vyberie z grantového účtu a vloží na zvláštny účet čiastku, ktorú príjemca požadoval a ktorá bola podľa uvedených dokumentov a iných podkladov vyplatená zo zvláštneho účtu na úhradu oprávnených nákladov. Všetky tieto vklady vyberá Banka z grantového účtu v rámci oprávnených položiek v príslušných ekvivalentných čiastkach, ktorých čerpanie bolo riadne preukázané v uvedenej dokumentácii a v iných podkladoch.

4.	Pre každú platbu uskutočnenú príjemcom zo zvláštneho účtu poskytne príjemca Banke v požadovanom termíne dokumenty a iné podklady, ktoré preukazujú, že platba zo zvláštneho účtu sa uskutočnila výlučne na úhradu oprávnených nákladov.

5.	Bez ohľadu na ustanovenia odseku 3 tohto dodatku, Banka nemusí vložiť ďalšie prostriedky na zvláštny účet:

(a) ak Banka kedykoľvek určí, že všetky ďalšie čerpania musí príjemca uskutočňovať priamo z grantového účtu;	

(b)	 ak príjemca neposkytne Banke v lehote stanovenej v odseku 5.1 (b) (ii) prílohy k tejto dohode akúkoľvek správu o audite, ktorú Banka požaduje na základe uvedeného odseku, ktorá sa týka auditu evidencie a účtov pre zvláštny účet;

(c)	ak kedykoľvek Banka oznámi príjemcovi svoj úmysel čiastočne alebo úplne pozastaviť výkon práva príjemcovi na čerpanie z grantového účtu podľa ustanovení odseku 6.1 prílohy k tejto dohode; alebo

(d)	ak sa celková nevyčerpaná suma grantu bude rovnať dvojnásobku sumy povolenej alokácie.

Čerpanie zostávajúcej nevyčerpanej sumy grantu z grantového účtu sa potom uskutoční podľa postupov, ktoré Banka určí v písomnom oznámení príjemcovi. Takéto ďalšie čerpanie sa uskutoční výlučne až vtedy a v takom rozsahu, ak Banka bude presvedčená, že celá zostávajúca suma uložená na zvláštnom účte ku dňu tohto oznámenia bude použitá na úhradu oprávnených nákladov.

6.	(a)	Ak Banka kedykoľvek určí, že niektorá platba zo zvláštneho účtu: (i) sa uskutočnila na úhradu nákladov alebo v čiastke neprípustnej podľa odseku 2 tohto dodatku; alebo (ii) nebola oprávnená podľa podkladov dodaných Banke, príjemca ihneď po obdržaní oznámenia Banky: (A) poskytne všetky ďalšie podklady, o ktoré Banka požiada,  alebo (B) vloží na zvláštny účet (alebo ak Banka o to požiada, vráti Banke) čiastku rovnú sume takejto platby alebo jej časť, ktorá nebola oprávnená alebo opodstatnená. Pokiaľ nebude dohodnuté inak, Banka uskutoční ďalšie vklady na zvláštny účet až vtedy, keď príjemca poskytne potrebné podklady alebo vloží prípadne vráti požadované prostriedky.

(b) Ak Banka kedykoľvek určí, že niektorá dlžná čiastka na zvláštnom účte nie je nevyhnutná na úhradu ďalších platieb oprávnených nákladov, príjemca uhradí túto dlžnú čiastku Banke ihneď po obdržaní oznámenia Banky o tejto skutočnosti.

M:\BACKUP\SLOVAK\JapaneseGrantSocialDevelopmentFund.doc 11/26/2002 11:42 AM

Mgr. Eva Sciranková, tlmočníčka anglického jazyka, vymenovaná ministrom spravodlivosti SR, č. Spr. 7521/01-511/134-Z z 30.novembra 2001, potvrdzujem, že preklad súhlasí s textom pripojenej listiny. V preklade som nevykonala žiadne opravy. Tlmočnícky úkon je zapísaný pod poradovým číslom ............ tlmočníckeho denníka.

V Bratislave dňa 25.2.2003